|  |  |  |  |
| --- | --- | --- | --- |
| **Wat beteken en verseël die doop en besnydenis?** | | | |
| **Die besnydenis** | | **Die doop** | |
| **Verbondsverhouding met die Drie enige God** | **Gen 17:11** - *“**julle moet aan die vlees van julle voorhuid besny word, en dit sal ‘n teken wees van die verbond tussen My en julle.”* | **Verbondsverhouding met die Drie enige God** | **Mat 28:19** - *“... en doop hulle in die Naam van die Vader en die Seun en die Heilige Gees ...”*  Die voorsetsel-frase *“in die Naam ...”*(εις το ονομα) dui hier op 'n in verhouding stel toe die Naam Van Die Drie enige God, en daarom met die Drie enige God self. Dit doen Christus deur ons met sy bloed en Gees te doop/ was. Ons water doop is 'n teken en seël daarvan. |
| **Die afwassing van sondes** | **Rom 4:11** - *“En hy het die teken van die besnydenis ontvang as ‘n seël van die geregtigheid van die geloof ...”*  Ons kan regverdig voor God staan omdat ons sondes afgewas/ vergewe is en ons daardeur geregverdig voor God staan. | **Die afwassing van sondes** | **Hand 22:16** - *“Staan op, laat jou doop en jou sondes afwas ...”*  Hier word op sakramentele wyse oor die doop gepraat. Dis nie die water-doop wat self die sondes afwas nie. Nee, die water-doop is 'n teken en seël van die afwassing van sondes in die bloed van Christus (**Openb 1:5**).[1](https://mail.google.com/mail/u/0/#151cfe72365c644e_sdfootnote1sym) |
|  | | **Ons een-wees met Christus, in Wie ons 'n nuwe lewe vir God kan begin leef.** | **Rom 6:3-4** - *“Of weet julle nie dat ons almal wat in Christus Jesus gedoop is, in sy dood gedoop is nie? Ons is dus saam met Hom begrawe deur die doop in die dood, sodat net soos Christus uit die dode opgewek is deur die heerlikheid van die Vader, ons ook so in ‘n nuwe lewe kan wandel.”*  Die frase *in Christus Jesus gedoop*(εβαπτισθημεν εις χριστον ιησουν) neem ons na **1Kor 12:13**. Daar lees ons dat ons in/ met die Heilige Gees in Christus gedoop is - εν ... πνευματι ημεις παντες εις ... σωμα εβαπτισθημεν. Hierdie doop werk doen Christus self (**Mark 1:8**). Hy doop ons met sy Gees in Hom in. Dit gebeur wanneer ons weergebore word, glo en bekeer.  En nou is ons water-doop 'n teken van ons inlywing in Christus in, sodat ons in en deur Hom 'n nuwe lewe van heiligmaking kan leef. |
| **Ons geestelike of hart besnydenis** | **Deut 30:6** - *“die HERE jou God sal jou hart besny en die hart van jou nageslag, om die HERE jou God lief te hê ... dat jy kan lewe.”*  Hierdie hart besnydenis kan nie los gemaak word van wedergeboorte en 'n nuwe lewe van heiligmaking nie – vgl **Rom 6:3-4** en **Tit 3:5**. | **Ons geestelike of hart besnydenis** | **Kol 2:11-12** - *“in Christus of verbonde aan Christus – omdat julle in Christus ingelyf is met die Heilige Gees-doop – is julle ook verseker besny. En dit nie met ‘n besnydenis wat deur ‘n mens gedoen is nie. Nee! Julle is besny toe Christus die liggaam wat bestaan uit die sondes van die vlees totaal verwyder het – Dit is ons besnydenis deur Christus. Hierdie geestelikebesnydenis deur Christus het gebeur tydens en deur middel van ons begrafnis saam met Christus. Op sy beurt het ons begrafnis saam met Christus gebeur deur middel van diedoop met die Heilige Gees waardeur ons in Christus is ...”*[*2*](https://mail.google.com/mail/u/0/#151cfe72365c644e_sdfootnote2sym)  In hierdie geestelike besnydenis deur Christus word **Deut 30:6** vervul:*“die HERE jou God sal jou hart besny en die hart van jou nageslag, om die HERE jou God lief te hê ... dat jy kan lewe.”*  Daarom dat die fisiese voorhuid besnydenis ook nou in die NT nie meer gebeur nie. Dit waarop die voorhuid-besnydenis gewys het is immers nou vervul.  Dit alles het gebeur toe Christus ons in Hom in gedoop het met die Heilige Gees ... iets waarop ons water-doop wys.  So is ons water-doop ook 'n teken van ons geestelike/ of hart besnydenis |
|  | | **Ons wedergeboorte** | **Tit 3:5** - *“... na sy barmhartigheid het Hy ons gered deur die bad van die wedergeboorte en die vernuwing deur die Heilige Gees.”*  Die 'doop' *bad* waarvan hier gepraat is weereens 'n sakramentele wyse van praat, gegrond in **Eseg 36:25-27**, en wat heenwys na die bad met/ in die Heilige Gees wat die wedergeboorte in ons werk. |

**Gevolgtrekking**

Baie duidelik blyk uit bg dat die OT voorhuid-besnydenis die selfde heilsbeloftes beteken en verseël as wat die water-doop in die NT beteken en verseël.

**Vir wie is die heilsbeloftes in die OT bedoel?**

Vanuit die OT leer ons dat gelowiges se kinders saam met hulle hierdie heilsbeloftes ontvang. Dit is en geld vir gelowiges en hulle kinders.

* **Gen 17:7** - “*En Ek sal my verbond oprig tussen My en jou****en jou nageslag*** *ná jou in hulle geslagte as ‘n ewige verbond, om vir jou ‘n God te wees en vir jou nageslag ná jou.*”
* **Deut 30:6** *- “En die HERE jou God sal jou hart besny****en die hart van jou nageslag****, om die HERE jou God lief te hê met jou hele hart en met jou hele siel, dat jy kan lewe.*”
* **Jes 59:21** - “*Wat My aangaan, dit is my verbond met hulle, sê die HERE: My Gees wat op jou is, en my woorde wat Ek in jou mond gelê het, sal uit jou mond nie wyk nie, en ook nie uit die mond van* ***jou kroos****en uit die mond van****die kroos van jou kroos****, sê die HERE, van nou af tot in ewigheid nie.*”
* **Jer 31:31-34** - “*Kyk, daar kom dae, spreek die HERE, dat Ek met die****huis van Israel*** *en****die*** ***huis van Juda*** ‘*n nuwe verbond sal sluit; nie soos die verbond wat Ek met hulle vaders gesluit het op dié dag toe Ek hulle hand gegryp het om hulle uit Egipteland uit te lei nie—my verbond wat húlle verbreek het, alhoewel Ék gebieder oor hulle was, spreek die HERE. Maar dit is die verbond wat Ek ná dié dae met die****huis van Israel****sal sluit, spreek die HERE: Ek gee my wet in hulle binneste en skrywe dit op hulle hart; en Ek sal vir hulle ‘n God wees, en hulle sal vir My ‘n volk wees. En hulle sal nie meer elkeen sy naaste en elkeen sy broer leer nie en sê: Ken die HERE; want hulle sal My almal ken,****klein en groot onder hulle****, spreek die HERE; want Ek sal hulle ongeregtigheid vergewe en aan hulle sonde nie meer dink nie.*”
* **Jer 32:37-40** - “*kyk, Ek laat hulle bymekaarkom uit al die lande waarheen Ek hulle verdryf het in my toorn en in my grimmigheid en in groot gramskap; en Ek sal hulle na hierdie plek terugbring en hulle veilig laat woon. En hulle sal vir My ‘n volk wees, en Ek sal vir hulle ‘n God wees. En Ek sal hulle een hart en een weg gee om My altyd te vrees, hulle ten goede****en hulle kinders ná hulle****. En Ek sal ‘n ewige verbond met hulle sluit, dat Ek My van hulle nie sal afwend om aan hulle goed te doen nie; en Ek sal my vrees in hulle hart gee, sodat hulle van My nie afwyk nie.*”
* **Eseg 36:22-28** - “*Daarom, sê vir****die huis van Israel****: So spreek die Here HERE: Ek doen dit nie om julle ontwil nie,****o huis van Israel****, maar ter wille van my heilige Naam wat julle ontheilig het onder die nasies waar julle gekom het ... Dan sal Ek skoon water op julle giet, sodat julle rein kan word; van al jul onreinhede en van al jul drekgode sal Ek julle reinig. En Ek sal julle ‘n nuwe hart gee en ‘n nuwe gees in jul binneste gee; en Ek sal die hart van klip uit julle vlees wegneem en julle ‘n hart van vlees gee. En Ek sal my Gees in jul binneste gee en sal maak dat julle in my insettinge wandel en my verordeninge onderhou en doen. En julle sal woon in die land wat Ek aan jul vaders gegee het; en julle sal vir My ‘n volk en Ek sal vir julle ‘n God wees.*”

**Wie ontvang in die OT die besnydenis as teken en seël van hierdie heilsbeloftes?**

In **Gen 17:11-12** lees ons die volgende: “*julle moet aan die vlees van julle voorhuid besny word, en dit sal ‘n teken wees van die verbond tussen My en julle. ‘****n Seuntjie van agt dae*** *dan moet onder julle besny word ...*”

***Dus:***Die besnydenis is ook ontvang deur kinders. Omdat die HERRE sy heilsbeloftes ook vir hulle gee en beloof om dit deur sy Gees vir hulle 'n werklikheid te maak, daarom ontvang hulle ook besnydenis as teken en seël van die HERE se heilsbeloftes.

 \* \* \* \* \*

**Vir wie is die heilsbeloftes in die NT bedoel?**

In **Hand 2:39** sê Petrus vir elkeen wat glo en bekeer na Jesus toe: “*die belofte (van die gawe Heilge Gees en al die heilsbeloftes daarmee saam – vgl****vers 38****) kom julle toe en****julle kinders*** *en almal wat daar ver is, die wat die Here onse God na Hom sal roep.*” Vanuit hierdie teks blyk dit dus duidelik dat die HERE se heilsbeloftes, soos in die OT, steeds ook vir gelowiges se kinders bedoel is.

Hierdie waarheid sien ons ook raak in die volgende tekste waar gesinne direk deur die heil van die HERE 'graak' word wanneer die ouers tot geloof kom.

* **Luk 19:5-9** - *“En toe Jesus by die plek kom, kyk Hy op en sien hom en sê vir hom: Saggéüs, maak gou en klim af, want Ek moet vandag in jou huis bly. Hy maak toe gou en klim af en het Hom met blydskap ontvang. En toe almal dit sien, het hulle gemurmureer en gesê: Hy het by ‘n sondige man tuisgegaan. Maar Saggéüs het gaan staan en aan die Here gesê: Here, kyk, die helfte van my goed gee ek vir die armes; en as ek van iemand iets afgepers het, gee ek dit vierdubbel terug. Toe sê Jesus aan hom: Vandag het daar redding vir hierdie****huis****gekom,****aangesien hierdie man ook ‘n seun van Abraham is****.”*
* **Hand16:30-32** - *“En hy het hulle na buite gebring en gesê: Menere, wat moet ek doen om gered te word? Toe sê hulle: Glo in die Here Jesus Christus en jy sal gered word,****jy en jou huisgesin.****”*
* **1 Kor 7:14** - *“Want die ongelowige man is geheilig deur die vrou, en die ongelowige vrou is geheilig deur die man; want****anders sou julle kinders onrein wees, maar nou is hulle heilig****.”*
* **Efes 1:1** **&** **6:1-4; Kol 1:1-2 & 3:20** – Wanneer hierdie tekste met mekaar vergelyk word sien ons duidelik dat kinders in die NT deel is van die HERE se verloste volk … soos Hy beloof het in die OT.

**Wie ontvang in die NT die doop as teken en seël van hierdie heilsbeloftes?**

**1.** Dis baie duidelik dat gelowiges die doop ontvang – vgl bv **Mat 28:19; Mark 16:15-16; Hand 2:38, 41; 8:12, 36-37; 9:18; 10:44-47**.

**2.** Vraag is nou: Wat van die kinders, wat saam met hulle gelowige ouers deel het aan die heilsbeloftes. In die OT sou ten minste die seuntjies besny word. Maar wat gebeur nou in die NT? Ons het hier geen eksplisiete bevel om ook die kinders te doop nie. Ons het ook geen eksplisiete voorbeeld nie.

**3.** Wat ons wel hier moet byvoeg is dat **Hand 16:14-15**, **30-34** vertel van hele huisgesinne wat gedoop is wanneer die gesinshoof tot bekering kom. Dit sonder dat daar eksplisiet gesê word dat die hele huisgesin ook tot bekering gekom het.

Daar is dan na my mening twee maniere waarop hierdie huisgesin-doop verstaan kan word.

* Die eerste is om vanuit die lig wat **Mat 28:19**; **Mark 16:15-16** en **Hand 1-10** bied, en waar doop telkens volg op geloof, te konkludeer dat almal in die huisgesinne ook tot geloof gekom het en daarna gedoop is.
* Die tweede is om vanuit die openbaring van die **verbond-tema** veral in die OT te konkludeer dat individuele geloof by elkeen in die huisgesin nie deurslaggewend vir die doop was nie. Hoekom nie? Wel, in bg tabel sien ons baie duidelik dat doop ook 'n teken van die HERE se verbond met ons is. Hierdie verbond rig die HERE op met gelowiges***en*** hulle kinders. In die OT is hierdie verbond beteken en verseël aan gelowiges maar ook aan hulle gesinne, sonder dat almal in die gesin geglo het – **Gen 17:9-14,23**; **25:19-34**. Vanuit hierdie gegewens word dan gekonkludeer dat huisgesin-doop in die NT, gesien in die lig van huisgesin-besnydenis in die OT daarop dui dat in die NT ook die kinders van gelowiges gedoop moet word.

\* \* \* \* \*

**Redenasie met my self**

Hier wil ek in 'n soort gesprek tree met my self – c1 en c2

c1: My kritiek daarteen om **Hand 16:14-15**, **30-34** net in die lig van **Mat 28:19**; **Mark 16:15-16** en **Hand 1-10** te verklaar, is dat ons dan die **tema** van die HERE se **verbond** en **heilsbeloftes vir gelowiges *en* hulle kinders** by ons verklaring van die betrokke tekste buite rekening laat. Ek dink nie dis reg nie. Prof Jorrie Jordaan het ons nie so geleer om eksegese te doen nie. Hy het altyd daarop aan gedring dat jy Skrif met Skrif moet vergelyk ***en*** na die groot temas van die Skrif kyk.

c2: Ek hoor wat jy sê. Maar wat daarvan as ek met die volgende worstel:

* Ek aanvaar dat die HERE se heilsbeloftes vir my en my kinders is.
* Ek aanvaar ook, in die lig van die Skrif se verbond-tema en heilsbeloftes aan gelowiges-en-hulle-kinders-tema, dat die doop ook 'n teken en seël is van die HERE se heilsbeloftes aan my ***en*** my kinders.
* Maar as gevolg van die aanbreek van die nuwe bedeling in Christus met al die ingrypende veranderinge daarmee saam, soos dat met die koms van Christus die (seremoniële)wet verander het (**Heb 7:12**), meen ek egter dat dit die veiligste en beste is om te bly by die eksplisiete duidelike bevele van die NT (**Mat 28:19**; **Mark 16:15-16**) – net soos die HERE se volk in die OT 'n eksplisiete bevel oor besnydenis gehad het (**Gen 17:9-14**) – vgl ook **HK** **Sondag 33 v/a 91**; **Sondag 35 v/a 96**.
* ***Dus:*** Terwyl ek met blydskap die beloftes van die HERE vir my ***en*** my kinders aanneem, aanvaar ek met net so 'n groot blydskap dat die teken daarvan net aan mense bedien word in wie die beloftes sigbaar manifesteer.[1](https://mail.google.com/mail/u/0/" \l "151cfe72365c644e_sdfootnote1sym) So, meen ek, is ek besig om **Mat 28:19**; **Mark 16:15-16** en **Hand 1-10** ***en*** **die verbond-tema** vas te hou – natuurlik op 'n ander manier as kinder-dopers.
* 'n Goeie voorbeeld om my manier van verstaan te ondersteun is die gebeure van **Hand 2**. Daar roep Petrus sy gehoor op met: *“Bekeer julle, en laat elkeen van julle gedoop word in die Naam van Jesus Christus tot vergewing van sondes, en julle sal die gawe van die Heilige Gees ontvang. Want die belofte kom julle toe en julle kinders en almal wat daar ver is, die wat die Here onse God na Hom sal roep.”* (**Hand 2:38-39**). Wat gebeur toe? Wel, die wat uitverkies is het toe bekeer en geglo (**Hand 2:41, 47**). Wat het hulle geglo en waarheen het hulle bekeer? Wel, hulle het die heilsbeloftes vir hulle ***en*** hulle kinders geglo ... en hulle het na Jesus toe bekeer ... soos Petrus dit in **vers 38-39** verkondig het. En toe? Wel, **Hand 2:41** sê: *“****Die wat toe sy woord met blydskap aangeneem het, is gedoop****...”*en nie ook die wat Petrus se Woord aangeneem het se kinders nie ... alhoewel die beloftes ook vir hulle kinders is.[2](https://mail.google.com/mail/u/0/" \l "151cfe72365c644e_sdfootnote2sym)

c1: Sjoe ja, ek hoor. En jou argument is goed. Daar lê egter vir my 'n probleem by die derde bullit. Jy sê dat die Nuwe bedeling ingrypende veranderinge mee bring. Jy noem ook die voorbeeld van **Heb 7:12**- *“met verandering van die priesterskap kom daar noodsaaklik ook verandering van wet ...”*Ek stem saam daarmee. Maar meen dat die Skrif self vir ons moet aantoon wat vanuit die Ou bedeling afgesluit is en wat steeds kontinueer. Ek dink jou verwysing na **HK Sondag 33** en**35**, waarmee ek heelhartig instem, vereis dit ook van ons.

Ek is dan van mening dat as die HERE nie self 'n gebod van Hom vervul of ophef nie, dit steeds geldig is en bindend op ons. En ek dink dis 'n belangrike beginsel hier by ons doop-gesprek.[3](https://mail.google.com/mail/u/0/" \l "151cfe72365c644e_sdfootnote3sym)

Waarom sê ek so? Wel, vanuit bv **Kol 2:11-12** blyk dit duidelik dat ons geestelike besnydenis (**Deut 30:6**), waarop die fisiese voorhuid-besnydenis gewys het, deur die werk van Christus vervul en daarom opgehef is. In die plek daarvan het die water-doop gekom wat ons wys op ons geestelike besnydenis wat Christus in ons deur sy Gees doen.

So baie duidelik sien ons hier dat met die nuwe bedeling in Christus 'n vervulling en afskaffing van die besnydenis gekom het. In die plek daarvan stel Hy vir ons die doop in. Ons kry egter nêrens in die NT duidelike gegewens wat vir ons sê dat die doop nie steeds ook aan ons kinders bedien moet word nie, soos die besnydenis in die OT ook aan kinders bedien is.

***Dus:***Terwyl die koms van Christus en die Nuwe bedeling dit waarop die besnydenis gewys het vervul en afskaf en in die plek daarvan die doop gestel het, het die koms van Christus en die nuwe bedeling nie die beginsel dat die teken en seël van geestelike besnydenis aan ons kinders bedien moet word opgehef nie. Waarom nie? Wel, omdat dit nêrens so eksplisiet genoem of behandel word nie.

c2: Ek hoor wat jy sê, en jy het ook 'n goeie argument. Maar ek wonder regtig, ogv Antoine se e-pos van die 19de Desember, of dit so werk soos jy sê. Want, om nou een voorbeeld te noem, ons toon openbaringshistories vanuit die werklikheid van die koms van Christus en die Nuwe bedeling aan dat dis Sabbat verskuif het na die eerste dag, sonder dat hierdie saak van die opheffing van die 7de dag Sabbat en die koms van die 1ste dag Sabbat enigsins in die NT eksplisiet genoem of behandel word nie.

So ek meen dat jy so bietjie inkonsekwent in jou beredenering is.

Kan ek nie maar net op grond van die voorbeeld wat ek nou net genoem het tov die Sabbat, sê dat die nuwe bedeling regtig nuut is nie? Dat ons nou in die bedeling leef waarin die HERE se OT-beloftes aan ons en ons kinders 'n werklikheid in Christus is nie? En dat die doop, soos die nagmaal, 'n teken en seël is van hierdie heilsbeloftes vir ons ***en*** ons kinders, tot versterking van ***elkeen wat dit glo*** se geloof (**HK** **Sondag 25 v/a 65**). En dan dat die doop, soos die nagmaal, bedien word alleen aan die wat met hulle belydenis en lewe bewys dat hulle waarlik glo.

Is dit nie wonderlik nie! En so dood eenvoudig!

c1: Ja, maar ...

[1](https://mail.google.com/mail/u/0/#151cfe72365c644e_sdfootnote1anc)Soos bv by Nagmaal, waar ons nou in die NT, anders as die OT Pasga, kinders of mense in wie die beloftes van die verbond nog nie manifesteer nie, uitsluit.

[2](https://mail.google.com/mail/u/0/#151cfe72365c644e_sdfootnote2anc)Hierdie kry ek uit Baptiste se verklaring van Hand 2

[3](https://mail.google.com/mail/u/0/" \l "151cfe72365c644e_sdfootnote3anc)Vgl Reymond, A new systematic theology of the Christian faith; <http://theaquilareport.com/why-im-not-a-baptist/>; <http://reformedapologist.blogspot.co.za/2013/12/a-primer-on-covenant-theology-baptism.html>

[1](https://mail.google.com/mail/u/0/" \l "151cfe72365c644e_sdfootnote1anc)Hierdie manier van praat kry ons ook by die instelling van die nagmaal. Jesus sê oor die brood: *“Neem, eet, dit is my liggaam.”*(**Mat 26:26**).Baie duidelik is dit dat Jesus nie 'n stuk van sy lyf vir sy dissipels gee nie. Die brood het ook nie in Jesus se lyf verander nie. Nee, Jesus praat op sakramentele wyse oor die brood as sy liggaam.

[2](https://mail.google.com/mail/u/0/" \l "151cfe72365c644e_sdfootnote2anc)My eie parafrase vanuit die Textus Receptus